同何元立賞荷花追懷鏡湖舊遊
作者：陸游
朝代：宋

paragraphs: 少狂欺酒氣吐虹，一笑未了千觴空。
涼堂下簾人似玉，月色泠泠透湘竹。
三更畫船穿藕花，花爲四壁船爲家。
不須更踏花底藕，但嗅花香已無酒。
花深不見畫船行，天風空吹白紵聲。
雙槳歸來弄湖水，往往湖邊人已起。
即今憔悴不堪論，賴有何郎共此尊。
紅緑疏疏君勿嘆，漢嘉去歲無荷看。